FI Euroopan unionin virallinen lehti C 57/17

Kantelu CHAP(2012) 1860 – vastaanottotodistus ja tietoja suunnitellusta käsittelyn lopettamisesta

2013/C 57/08

Euroopan komissio on vastaanottanut ja kirjannut numerolla CHAP(2012) 1860 suuren määrän kanteluja Puolan uudesta lainsäädännöstä, joka koskee valtion omistamien maatalouskiinteistöjen hallinnointia. Lainsäädännössä rajoitetaan viljelijöille vuokratun maatalousmaan kokoa, ja siinä asetetaan vuokraviljelijöille velvoite ostaa maatilat tietyn ajan kuluessa.

Koska Euroopan komissio on vastaanottanut lukuisia tätä asiaa koskevia kanteluja, nämä tiedot julkaistaan vastaamisajan lyhentämiseksi, hallintomenojen vähentämiseksi ja tiedon saattamiseksi kaikille asianomaisille Euroopan unionin virallisessa lehdessä ja internetsivulla, jonka osoite on http://ec.europa.eu/eu_law/complaints/receipt/index_en.htm

Tutkittuaan kantelut komission yksiköt ovat tulleet siihen tulokseen, ettei tässä vaiheessa voida todeta, että EU:n lainsäädäntöä olisi rikottu käsillä olevassa tapauksessa.

Kantelujen mukaan Puolan uusi lainsäädäntö on ristiriidassa Euroopan unionin perusoikeuskirjan 15, 17 ja 20 artiklan sekä asetuksen (EY) N:o 73/2009 2 artiklan a ja b kohdan kanssa.

Asetuksen (EY) N:o 73/2009 2 artiklan a ja b kohdan väitetystä rikkomisesta todetaan, että kohdat sisältävät käsitteiden ’viljelijä’ ja ’tila’ määritelmät, eivätkä kantelussa kuvatut toimenpiteet näytä olevan tämän artiklan vastaisia, sillä määritelmissä ei viitata tilojen maatalousmaan kokoon suorien tukien saamiseksi. Asetuksessa ei säännellä maanvuokraajien ja maanomistajien välisiä sopimussuhteita tilojen koon osalta.

Ainoa asetukseen sisältyvä vaatimus, joka liittyy tilojen maatalousmaan kokoon suorien tukien saamiseksi, sisältyy 124 artiklan 2 kohdan kolmanteen alakohtaan, jossa säädetään:

”Tilakohtainen vähimmäisala, jolle tukea voi hakea, on 0,3 hehtaaria. Kukin uusi jäsenvaltio voi kuitenkin päättää puolueettomin perustein ja komission hyväksynnän saatuaan vähimmäisalan vahvistamisesta suuremmaksi, mutta kuitenkin enintään yhdeksi hehtaariksi.”

Puola on määrittänyt tilakohtaisen vähimmäisalan, jolle tukea voi hakea, asetuksen (EY) N:o 1121/2009 88 artiklan ja liitteen VII mukaisesti yhdeksi hehtaariksi. Näin ollen puolalaiset viljelijät, joiden tilan vähimmäisala on yksi hehtaari, ovat oikeutettuja saamaan yhtenäisen pinta-alatuen järjestelmän mukaista tukea, eivätkä viljelijöihin, joiden tilat ovat suurempia kuin 300 hehtaaria, sovellettavat kantelussa kuvatut kansalliset toimenpiteet ole ristiriidassa asetuksen (EY) N:o 73/2009 tai asetuksen (EY) N:o 1121/2009 säännösten kanssa.

Tämä tulkinta ei rajoita mahdollisen Euroopan unionin tuomioistuimen päätöksen soveltamista, sillä unionin tuomioistuimella on yksinomainen toimivalta tehdä oikeudellisesti sitova päätös EU:n toimielinten antamien säädösten lainvoimaisuudesta ja tulkinnasta.

Kun tarkastellaan väitettyä EU:n perusoikeuskirjan 15 artiklan rikkomista, voidaan todeta, ettei perusoikeuskirjaa sovelleta kaikkiin tilanteisiin, joissa perusoikeuksia väitetään loukatun. Perusoikeuskirjaa sovelletaan sen 51 artiklan 1 kohdan mukaan jäsenvaltioihin ainoastaan niiden soveltaessa unionin oikeutta. Esitettyjen tietojen ja edellä selostetun analyysin perusteella ei vaikuta siltä, että kantelun kohteena olevat seikat liittyisivät Euroopan unionin oikeuden soveltamiseen.

Lisäksi voidaan todeta, että Euroopan unionista tehdyn sopimuksen 6 artiklan 1 kohdan mukaan ”perusoikeuskirjan määräykset eivät millään tavoin laajenna perussopimuksissa määriteltyä unionin toimivaltaa”, ja että Euroopan unionin toiminnasta tehdyn sopimuksen 345 artiklassa määrätään, ettei perussopimuksilla puututa jäsenvaltioiden omistusoikeusjärjestelmiin. Jälkimmäinen määräys antaa jäsenvaltioille valtuudet määrittää omaa aluettaan koskeva omistusoikeusjärjestelmä, esimerkiksi rajoittaa vuokraviljelijän oikeuksia vuokrata tai ostaa maatalousmaata, eikä komissiolla ole toimivaltaa tällä alalla.

Edellä esitettyjen seikkojen perusteella komission yksiköt ehdottavat komissiolle asian käsittelyn lopettamista.

Jos kantelun tekijät katsovat, että niillä on käytössään uusia tietoja, joiden perusteella kantelun käsittelyn lopettamista koskevaa ehdotusta on syytä tarkastella uudelleen, kantelun tekijöitä kehotetaan toimittamaan tällaiset tiedot komissiolle kuukauden kuluessa tämän ilmoituksen julkaisemisesta. Ellei tällaisia uusia tietoja toimiteta, komissio voi lopettaa asian käsittelyn.